Κανονισμός (ΕΚ) αριθ. 261/2003 της Επιτροπής

της 12ης Φεβρουαρίου 2003

για την προσωρινή έγκριση νέων χρήσεων πρόσθετων υλών στις ζωοτροφές

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1756/2002 της Επιτροπής(2), και ιδίως τα άρθρα 3 και 9 E,

Εκτιμώντας τα ακόλουθα:

(1) Η οδηγία 70/524/ΕΟΚ προβλέπει ότι για νέα χρήση μιας ήδη εγκεκριμένης πρόσθετης ύλης απαιτείται κοινοτική έγκριση, σύμφωνα με το άρθρο 4 της οδηγίας.

(2) H οδηγία 70/524/ΕΟΚ προβλέπει ότι δύναται να παρασχεθεί προσωρινή έγκριση σε νέες πρόσθετες ύλες για χρήση σε ζωοτροφές ή για νέα χρήση ήδη εγκεκριμένης πρόσθετης ύλης, εφόσον πληρούνται οι όροι που καθορίζονται στην εν λόγω οδηγία και εφόσον μπορεί εύλογα να υποτεθεί, με βάση τα διαθέσιμα αποτελέσματα, ότι όταν χρησιμοποιούνται στη διατροφή των ζώων έχουν ένα από τα αποτελέσματα που αναφέρονται στο άρθρο 2 στοιχείο α) της οδηγίας αυτής. Αυτή η προσωρινή άδεια μπορεί να χορηγηθεί για περίοδο που δεν υπερβαίνει τα τέσσερα έτη στην περίπτωση των πρόσθετων υλών που αναφέρονται στο μέρος II του παραρτήματος Γ της εν λόγω οδηγίας.

(3) Οι κατασκευάστριες εταιρείες υπέβαλαν νέα στοιχεία για να υποστηρίξουν την αίτησή τους για επέκταση σε νέες κατηγορίες ζώων της έγκρισης για τα δύο παρασκευάσματα ενζύμων που αναφέρονται στα παραρτήματα Ι και ΙΙ του παρόντος κανονισμού και τα οποία περιλαμβάνονται με τους αριθμούς 50 και 51 στα παραρτήματα της οδηγίας 70/524/ΕΟΚ.

(4) Από την αξιολόγηση των αιτήσεων για έγκριση που υποβλήθηκαν σχετικά με τη νέα χρήση των παρασκευασμάτων ενζύμου που αναφέρονται στα παραρτήματα Ι και ΙΙ διαπιστώνεται ότι πληρούνται οι προϋποθέσεις του άρθρου 9 Ε παράγραφος 1 της οδηγίας 70/524/ΕΟΚ και ότι, ως εκ τούτου, θα έπρεπε να εγκριθούν οι επεκτάσεις χρήσης για προσωρινή περίοδο διάρκειας τεσσάρων ετών.

(5) Από την αξιολόγηση των αιτήσεων διαπιστώνεται επίσης ότι μπορεί να απαιτηθούν συγκεκριμένες διαδικασίες για την προστασία των εργαζομένων από την έκθεση σε πρόσθετες ύλες που αναφέρονται στα παραρτήματα Ι και ΙΙ. Ωστόσο, η προστασία αυτή πρέπει να εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3).

(6) Η επιστημονική επιτροπή για τη διατροφή των ζώων γνωμοδότησε θετικά όσον αφορά την ασφάλεια των παρασκευασμάτων αυτών, σύμφωνα με τους όρους που καθορίζονται στα παραρτήματα του παρόντος κανονισμού.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παρασκευάσματα που ανήκουν στην ομάδα των "ενζύμων" και απαριθμούνται στα παραρτήματα Ι και ΙΙ εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στα εν λόγω παραρτήματα.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Φεβρουαρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 265 της 3.10.2002, σ. 1.

(3) ΕΕ L 183 της 29.6.1989, σ. 1.

ΠΑΡΑΡΤΗΜΑ I

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>ΘΕΣΗ ΠΙΝΑΚΑ>